430 dakloos, een sterf in brand in Wes-KaapMeer as 430 inwoners van die Masiphumelele-nedersetting is dakloos gelaat weens die brand (Foto: Verskaf) Sowat 430 inwoners van die Masiphumelele-nedersetting naby Kommetjie in Kaapse Skiereiland is dakloos gelaat nadat ’n brand Maandag vroegoggend in die nedersetting uitgebreek het. Een persoon het in die brand omgekom. Brandweerdienste is omstreeks 02:45 na die nedersetting ontbied nadat inligting ontvang is van strukture wat in vlamme gehul is. Volgens Jermaine Carelse, woordvoerder van die brand-en-reddingsdienste in Kaapstad, was Kommetjieweg-brandweerstasie se bemanning eerste op die toneel. Hulle het bevestig dat talle informele strukture brand, aangevuur deur ŉ sterk suidoostewind. Die brand het omstreeks 02:45 in die Masiphumelele- nedersetting uitgebreek (Foto: Verskaf) “Meer hulpbronne is ontbied, met ŉ totaal van 18 brandbestrydingsvoertuie en 70 brandweermanne van verskeie brandweerstasies wat gehelp het om die brand te blus,” sê Carelse. Volgens Carelse is die brand omstreeks 05:00 in bedwang gebring en teen 08:30 heeltemal geblus. “Die liggaam van een mens is in die puin ontdek. Dié persoon het noodlottige brandwonde opgedoen.” Volgens Charlotte Powell, woordvoerder van Kaapstad se rampbestuursentrum, is sowat 100 huise in die brand vernietig. “Diegene wat deur die brand geraak is, sal tydelik by familie en vriende bly,” sê Powell. “Die Suid-Afrikaanse agentskap vir maatskaplike sekerheid (Sassa), die Gift of the Givers- en Living Hope-hulpverleningsorganisasie verskaf humanitêre bystand.” Die departement van binnelandse sake sê hy sal help met die uitreiking van tydelike identiteitsdokumente vir die matrikulante wat eksamen skryf. Stadsdienste is sedert Maandag op die toneel om die skade te bepaal. Die oorsaak van die brand word nog ondersoek.